देश में कोरोना के 79.32 फीसदी नए मामले 10 राज्यों और केंद्र शासित प्रदेशों केः स्वास्थ्य मंत्रालय
स्वास्थ्य मंत्रालय ने शनिवार को कहा कि देश में कोरोना वायरस के 79.32 फीसद नये मामले महाराष्ट्र, उत्तर प्रदेश और दिल्ली समेत दस राज्यों एवं केंद्रशासित प्रदेशों से आये हैं।
नयी दिल्ली। स्वास्थ्य मंत्रालय ने शनिवार को कहा कि देश में कोरोना वायरस के 79.32 फीसद नये मामले महाराष्ट्र, उत्तर प्रदेश और दिल्ली समेत दस राज्यों एवं केंद्रशासित प्रदेशों से आये हैं। उसने कहा कि 24 घंटों में महाराष्ट्र में सबसे अधिक 63,729 तथा उत्तर प्रदेश में 27,360 एवं दिल्ली में 19,486 नये मामले सामने आये। मंत्रालय के अनुसार 10 राज्यों, महाराष्ट्र, उत्तर प्रदेश, दिल्ली, छत्तीसगढ़, कर्नाटक, मध्यप्रदेश, केरल , गुजरात, तमिलनाडु व राजस्थान, से 79.32 फीसद नये मामले सामने आये हैं। उसने कहा कि महाराष्ट्र, छत्तीसगढ़, उत्तर प्रदेश, कर्नाटक, हरियाणा, राजस्थान, पंजाब, केरल, दिल्ली, तमिलनाडु, मध्यप्रदेश, गुजरात, तेलंगाना, उत्तराखंड, आंध्रप्रदेश एवं पश्चिम बंगाल में कोरोना वायरस का दैनिक आंकड़ा बढ़ता ही जा रहा है। मंत्रालय ने कहा कि देश में कुल उपचाराधीन मरीजों में से 65.02 फीसदी मरीज महाराष्ट्र, छत्तीसगढ़, उत्तर प्रदेश, कर्नाटक एवं केरल में हैं। अकेले महाराष्ट्र में ही देश के कुल उपचाराधीन मरीजों में से 38.09 फीसदी मरीज हैं। इस बीच, देश में शनिवार तक कोविड-19 टीके की करीब 12 करोड़ खुराक दी गयी हैं। दुनिया के सबसे बड़े टीकाकरण अभियान के तहत ये खुराक दी गई हैं। शनिवार सुबह सात बजे की अंतरिम रिपोर्ट के अनुसार 17,37,539 सत्रों के माध्यम से टीके की 11,99,37,641 खुराक दी गयी हैं। मंत्रालय के अनुसार इनमें 91,05,429 स्वास्थ्यकर्मियों को पहली खुराक जबकि 56,70,818 स्वास्थ्यकर्मियों को दूसरी खुराक दी गयी । 1,11,44,069 अग्रिममोर्चा कर्मियों को पहली खुराक और 54,08,572 को दूसरी खुराक दी गयी। साठ साल से अधिक उम्र के 4,49,35,011 लोगों को पहली खुराक और 34,88,257 खुराक दी गयी। 45 से 60 साल तक की उम्र के 3,92,23,975 लोगों को पहली खुराक और 9,61,510 लोगों को दूसरी खुराक दी गयी।